Arnold Schwarzenegger spiller rollen som T-800 (bildet er fra 2012)
**Terminator-filmene** er en benevnelse på en amerikansk filmserie som i grove trekk handler om en drapsrobot som går under betegnelsen Terminator (T-800). Opprinnelig ble terminatoren sendt fra fremtiden for å drepe en kvinne kalt Sarah Connor. Dette for å forhindre at hun skulle blir mor til en sønn, John Connor, som i fremtiden vil bli en stor opprørsleder. John vokser frem som leder for en opprørsbevegelse etter at maskinene har tatt herredømme på jorden.

Maskinenes overtakelse skjedde på grunn av Skynet, et menneskeskapt dataprogram som utløste en global atomkrig som utslettet det meste av menneskeheten. De få som overlevde ble deretter jaget og drept av ulike drapsroboter utviklet av Skynet. Fremst i denne kampen er T-800, en menneskelignende robot som opererer på bakkeplan og er i direkte konfrontasjon med mennesker. Etter noen år begynner maskinenes hegemoni å bli truet av noen iherdige opprørere ledet av John Connor. Til tross for en formidabel overmakt så klarer de å bite seg fast og yte motstand. Og når de begynner å vise til fremgang på "slagmarken" resonnerer Skynet seg frem til at maskinenes hegemoni er truet. Derfor utvikler den en tidsmaskin slik at en terminator kan sendes tilbake for å endre fortiden. Rent konkret: Å forhindre at John Connor skal bli født. Men Connor klarer å sende et menneske etter for å beskytte kvinnen som skal bli Johns mor.

Senere i filmserien blir mer avanserte terminatorer sendt inn, primært for å eliminere de som vil forhindre Skynets tilblivelse. Skynet er grunnlaget for maskinenes eksistens og hegemoni på jorden.

Om filmserien
-------------

James Cameron skapte historien
Linda Hamilton spiller Sarah Connor (bildet er fra 2009)
Historien ble skapt av James Cameron, som forøvrig regisserte de to første filmene. Ideen skal ha kommet til ham i drømme mens han lå febersyk i Roma. Ideen er imidlertid ikke kreditert som hans alene. En del inspirasjon har sannsynligvis blitt hentet fra TV-serien *The Outer Limits*. Dette gjelder to episoder, "Soldier" og "Demon with a Glass Hand", som ble skrevet av Harlan Ellison. Ellison gikk til sak mot Cameron, noe som førte til et forlik der Ellisons ble kreditert i filmens credits.

Filmserien består (per 2019) av seks filmer som ble lansert i perioden 1984–2019. Film nummer en, to og seks henger kronologisk sammen som en slags trilogi. Den fjerde filmen avviker mest fra den originale historien, da handlingen i hovedsak foregår i tiden etter at maskinene har overtatt jorden. Verken Terminator eller Sarah Connor medvirker i denne.

I tillegg til filmene har det blitt lansert en TV-serie: *Terminator: The Sarah Connor Chronicles* (2008-2009) og to web-serier: *Terminator Salvation: The Machinima Series* (2009) og *Terminator Genisys: The YouTube Chronicles* (2015). I tillegg har det blitt lansert en rekke videospill (inkludert noen flipperspill). Dette inkluderer seks spill basert på den første filmen alene. Det har også blitt utgitt seks soundtrack, inkludert en egen for TV-serien.

Filmene har innbragt tilsammen $1,844 milliarder på verdensbasis (mellom 13 og 14 mrd norsk kr), noe som gjør filmserien til en av historiens mest populære. Blant annet så ble film nummer to den mest innbringende filmen på verdensbasis i 1991. Den er videre anerkjent som en av de mest vellykkede oppfølgerne noensinne og hadde effekter som verdens kinopublikum til da aldri før hadde sett maken til.

Filmserien har totalt blitt belønnet med fire Oscar og åtte Saturn Award. Alle Oscar-prisene gikk til *Terminator II*, samt fem av Saturn Award-prisene.

Karakterer
----------

Filmseriens "hovedrobot", T-800 og T-850, spilles av Arnold Schwarzenegger. Karakteren har medvirket i alle, unntagen den fjerde filmen. Rollen bidro sterkt til Schwarzeneggers gjennombrudd som skuespiller på 1980-tallet.

Karakteren Sarah Connor medvirker i fire av filmene. I tillegg deltok hun med stemmen i den fjerde filmen. Hun spilles av Linda Hamilton i den første, andre, tredje og sjette filmen (i tillegg til stemmen i den fjerde filmen). Hun spilles av Emilia Clarke i den femte filmen. Det kan også nevnes at hun spilles av Lena Headey i TV-serien.

Karakteren John Connor medvirker i fem av filmene. Han spilles av Edward Furlong (som barn og voksen) i den andre og sjette filmen, av Nick Stahl (som ung voksen) i den tredje filmen, av Christian Bale (som voksen) i den fjerde filmen og av Jason Clarke (som voksen) i den femte filmen. Han omtales kun i den første filmen. Det kan også nevnes at han spilles av Thomas Dekker i TV-serien.

Karakteren Kyle Reese (John Connors far) medvirker i tre av filmene. Han spilles av Michael Biehn i den første filmen, av Anton Yelchin i den fjerde filmen og av Jai Courtney i den femte filmen. Det kan også nevnes at han spilles av Jonathan Jackson i TV-serien.

Filmene i tall
--------------

     Kvantitative tall som vedrører økonomi. Tallene er oppgitt i amerikansk dollar og er ikke inflasjonsjustert.
     Kvalitative tall.

| Filmtittel | År | Omsetningglobalt ($) | Omsetning i USA ($) | Budsjett($) | Rangering(USA) | Filmkritikerne (Rotten Tomatoes) | Oscar-priser | Saturn Award |
| --- | --- | --- | --- | --- | --- | --- | --- | --- |
| The Terminator | 1984 | 78 370 000 | 38 370 000 | 6 400 000 | 21 | 100 % |  | 3 |
| Terminator II – Dommens dag | 1991 | 519 840 000 | 204 843 000 | 102 000 000 | 1 | 93 % | 4 | 5 |
| Terminator 3: Rise of the Machines | 2003 | 433 370 000 | 150 371 000 | 187 300 000 | 8 | 69 % |  |  |
| Terminator Salvation | 2009 | 371 350 000 | 125 320 000 | 200 000 000 | 16 | 33 % |  |  |
| Terminator Genisys | 2015 | 440 604 000 | 89 761 000 | 155 000 000 | 32 | 26 % |  |  |
| Terminator: Dark Fate | 2019 | 261 119 000 | 62 253 000 | 185 000 000 | 43 | 70 % |  |  |
| **Totalt** |  | **2 104 619 000** | **670 923 000** | **835 700 000** |  |  | **4** | **8** |

Fotnoter
--------

1. ↑  Rangering i forhold til andre filmer som gikk på kino i USA i samme år. Rangeringen tar utgangspunkt i filmens omsetning.

Referanser
----------

1. ↑  Stice, Joel (25. oktober 2014). «How James Cameron’s Bad Dream Launched One Of Sci-fi’s Biggest Franchises». *UPROXX* **(engelsk)**. Besøkt 21. september 2019.
2. ↑  «Movie Legends: How Harlan Ellison Got an Acknowledgement on Terminator». *CBR* **(engelsk)**. 30. juni 2018. Besøkt 20. september 2019.
3. ↑  «Første trailer: Terminator: Dark Fate». *KM*. Besøkt 21. september 2019.
4. ↑  «Terminator Salvation». *NRK P3* **(norsk)**. Besøkt 21. september 2019.
5. ↑  «Terminator Movies at the Box Office - Box Office Mojo». *www.boxofficemojo.com*. Besøkt 18. september 2019.
6. ↑  «1991 Yearly Box Office Results - Box Office Mojo». *www.boxofficemojo.com*. Besøkt 18. september 2019.
7. ↑  Publisert: 26.07.2017, Thor Benjamin Brekken. «James Cameron vil lage ny Terminator-trilogi». *Filmweb.no* **(norsk)**. Besøkt 21. september 2019.
8. ↑  «Slik var de fire første Terminator-filmene». *VIDEOMAGASINET*. 26. juni 2015. Besøkt 21. september 2019.
9. ↑  «Terminator Movies at the Box Office - Box Office Mojo». *www.boxofficemojo.com*. Besøkt 24. september 2019.
10. ↑  «Terminator». *Rotten Tomatoes* **(engelsk)**. Besøkt 24. september 2019.

Eksterne lenker
---------------

* (en) Terminator (franchise) – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | LCCN
 |